
REPUBLIKA HRVATSKA
TRGOVAČKI SUD U SPLITU
Split, Sukoišanska 6
	







Poslovni broj: 11.St-176/2018-24


R E P UB L I K A   H R V A T S K A
R J E Š E NJ E
	Trgovački sud u Splitu, po sutkinji Ani Golub Gruić, u postupku po prijedlogu za otvaranje stečajnog postupka nad dužnikom FINIS CRETUM j.d.o.o., OIB: 04453250314, Kaštel Novi, Cvitićeva 14, 14. veljače 2019.
r i j e š i o    j e    
 I. Stjepanu Kugleru, dipl. ekonomist iz Milne, Milna 739, OIB: 12448674443, određuje se nagrada za obavljanje službe privremenog stečajnog upravitelja u iznosu od 3.000,00 kn brutto.
II. Iznosi neto nagrade, pripadajućih poreza, prireza i doprinosa iz točke I. izreke ovoga rješenja isplatit će se iz sredstava Fonda za pokriće troškova stečajnog postupka, a nakon pravomoćnosti ovog rješenja.
Obrazloženje
Rješenjem ovog suda poslovni broj 11.St-176/2018 od 12. rujna 2018. pokrenut je prethodni postupak radi utvrđivanja pretpostavki za otvaranje stečajnog postupka nad dužnikom te je određeno ročište radi izjašnjenja o prijedlogu za otvaranje stečajnog postupka.
Rješenjem ovog suda poslovni broj 11.St-176/2018-12 od 6. studenog 2018. dužniku je određena mjera osiguranja postavljanjem privremenog stečajnog upravitelja Joze Jelavića iz Zagreba, Pavla Hatza 9, OIB: 79433837132, kojem je naloženo utvrditi:
     -  imovinu stečajnog dužnika i njezinu vrijednost
     -  stanje obveza stečajnog dužnika
     - da li je imovina stečajnog dužnika dovoljna za namirenje troškova stečajnog postupka
     - koliki je iznos predvidljivih troškova prethodnog i stečajnog postupka,
te o istom sudu podnijeti izvješće.
	Rješenjem ovog suda poslovni broj 11.St-176/2018-15 od 23. studenog 2018. Jozo Jelavić razriješen je dužnosti privremenog stečajnog upravitelja na osobni zahtjev, a za novog privremenog stečajnog upravitelja imenovan je Stjepan Kugler iz Milne.
Dana 16. siječnja 2019. kod ovog suda zaprimljeno je izvješće privremenog stečajnog upravitelja Stjepana Kuglera (list 36-39 spisa). Istim podneskom privremeni stečajni upravitelj zatražio je određivanje nagrade za obavljeni rad.
Odredbom članka 119. stavka 6. Stečajnog zakona („Narodne novine“ 71/15 i 104/17; dalje SZ) propisano je da se na privremenog stečajnog upravitelja na odgovarajući način primjenjuju odredbe Stečajnog zakona o stečajnom upravitelju. 
Odredbom članka 94. SZ-a propisano je da stečajni upravitelj ima pravo na nagradu za svoj rad te na naknadu stvarnih troškova (stavak 1.). Nagradu stečajnom upravitelju rješenjem određuje sud prema uredbi kojom Vlada Republike Hrvatske utvrđuje kriterije i način obračuna i plaćanja nagrade stečajnim upraviteljima (stavak 2.), a naknadu troškova rješenjem određuje sud na temelju pisanoga, obrazloženoga i dokumentiranoga izvješća stečajnoga upravitelja (stavak 3.).
Odredbom članka 2. Uredbe o kriterijima i načinu obračuna i plaćanja nagrade stečajnim upraviteljima („Narodne novine“ broj 105/15; dalje: Uredba) propisano je da stečajni upravitelj ima pravo na nagradu za izvršene poslove stečajno upraviteljske službe, a člankom 4. stavkom 1. propisano je kako privremenom stečajnom upravitelju pripada pravo na jednokratnu nagradu za poslove obavljene u prethodnom postupku u iznosu od 3.000,00 kn do 20.000,00 kn, koju će sud odrediti vodeći računa o složenosti poslova koje je obavio (članak 4. stavak 2.).
Prema ocjeni ovog suda, obavljeni posao u prethodnom postupku je nižeg stupnja složenosti pa ovaj sud nalazi da je jednokratna nagrada u iznosu od 3.000,00 kn bruto primjerena uloženom trudu i poduzetim aktivnostima privremenog stečajnog upravitelja.
Slijedom navedenog, odlučeno je kao u izreci ovog rješenja pod točkom I.
Temeljem odredbe članka 111. stavka 3. SZ-a odlučeno je kao u izreci rješenja pod točkom II.
U Splitu 14. veljače 2019.
Sutkinja
Ana Golub Gruić, v.r.
za točnost otpravka – ovlašteni službenik
Ana Bosančić


Uputa o pravnom lijeku: Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske.

